Ein kuslich mvnt zwei rosevarwe wange
Ein kuslich mvnt zwei rosevarwe wange·
hant min ǒge ersehen·
des diene ich ir mit minem núwen sange·
dar zv̊ so mv̊z ich iehen·
dc ich bin ir eigen·
wil dú liebe gv̊te herzeliebe an mir erzeigen·
sost mir wol geschehen·

Vil schone wib nv dvs durh din ere·
la mich niht langer gern·
vnd kvnde ich vil so sprêche ich doh niht mere·
wan dv solt mich gewern·
des ich gegen dir sinne·
ich bin so vro wirt mir din hohgeloptiv minne·
dú kan froͤide bern·

Vil gůtes wib la mich niht so verderben·
wand ich dir heiles gan·
min herze mv̊z nah dinen minnen sterben·
dc bringe ich niemer dan·
es en welle da beliben·
ich dien dir in dem herzen min vor allen wiben·
swc ich dienen kan·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse